1Imti vahi Kristus bake tu vuzehi meedam dam oa, eho amu uba le tau azi vahokedaha di labe eho nehi meedaha bak laba uho vi ozodale. Ame di labe eho ba neham bak ozome uba ame im lam vahokedaha vabak. “Alam Aha Nutabe Neàna labe uba modi vizi modesdam labe Aho uba gagodaha im lam uho abo aime vuzehi keàtedi meedam dam um am bak,” lahame eho amu di iube labi vi ozome uba vahokedaha vabak. Ame di labe um gi data etei faahanati uloholi alimeat Kristus bake tu vuzehehe labe eho gi fa neham bak ozodam labe uba vahokedam bak. “Uho gi bak damat ibi iho ahu ad laba faina meedalo àhàki ozodamna lam uba ootedam labe uho faina meedam damti ulohona meedam lahasuhu dam um am bak,” lahame eho amu di iube uba labi vi ozome uba vahokedaha bak. 2Eho amu uba ame Im Neàna lam vahokedaha di labe uho im teuna vi ozome ozobohudi fi tatom bak lam uhumo modi ahumdi neàdehe vabak. Labihàmu eho gi lahit am data do àmda laba na teuna lu àm biem bak lamti ulohona modi gi im bee bakta abo im aime ozom biba neà bakta uba di labe vahokedaha bak. Data do àmda labe na teuna àm biehemu em laha ba uba im teuna abo ame im ahebu lam uba vahokedam bak mu gi im nemahuba neà bakta ozome fi me uba vahokedaha bak. Lahana etei nim eho vou faoha um ba modi teudi neàdem kaio. Em abo àvodeha. 3Eho gi neham bak ozome uba labi modehe bak. Um di labe um ahu ad laba faina meedalo àhàki ozodamna labet uba ootedume uho vei uledi ame faina meedam bak lam meedam lahasuhu damat modem bak. Ba vooho vabak. Um abo gi na im meedam di ahebu ahu adat ot fakiame ot teidi ot teidiam damat modem bak. Labi laha daet ot bei ot beidam damat modem bak. Làhà eho etei lab gagoho bak lam ahole gagoho bak. Um gi damat ibi iho ahe diat ahulat ozome àhàki uledi meedam bak lam uho etei nibe meedam lahasuhu damat modem bak. Abo dam Kristus bake tu vuzehi meedaha vab dam labe ibi iho meedam bakti ulohona meedam damat modem bak. 4Uho nehame meedam labe eho uba labi gagoho bak. Um dam totbahot otesi otesidam labe vedi neha, “Im gi Paulus aba aho vahokedaha im lamota tu vuzehi meedam bak.” Labi dam totbahot vedi neha, “Im gi Apolos aba aho vahokedaha im lamota tu vuzehi meedam bak,” labihasu meedam labe eho nehi ozo. Làhà eho etei uba lab gagoho bak lam gi ahole gagoho bak. Um gi bak damat abo Kristus bake tu vuzehi meedaha vab dam labe ibi iho meedam bakti ulohona meedam damat modem bak. 5Aa làhà! Uho ozom, Apolos ana dàt modem labe um dam totbahot vedi im abadata tu vuzehi meedà? Labi em laha ana dàt modem labe um dam totbahot vedi im ebedata tu vuzehi meedà? Vabà! Um git ozodume meedam damat modem bak. Im ahim feà vab damat modem bak. Im gi Alat Am na meedam dam ahim nibe uba ame Im Neàna ahamte faasi vameadam labe uba modi uho Kristus bake tu vuzehehe dam ahim im am bak. Im gi Boehàda Alat iba gagu fahedume im ahala modiam damat modem bak. 6Nehaha bak. Eho amu uba le Alat Am Im Neàna lam eho ahamte alimeat uba faasi vameadahada em am bak. Labiha labe em abo dat bak vabiedume na debe esu neàdemdati ulohona modehe bak. Labi ame da Apolos lam aho ba vuli ame im lam vi vahokedume dualeheda am am bak. Abo dat meida ba vuli ame na dehe bak laba vi vabiedamdati ulohona modehe bak. Lahana ame im lam im ahim nibe uba vahokedahana lam uba modi uho ame im lam ozodume ozobohudi fi tatom bak lam Ala na modeheda Am am bak. Abo Aho ame na dehena laba modi usidume kilali soaedam bakti ulohona modehe bak. 7Labihàmu ame im ahamte faasi vou vameatedamda modeo, ba vuli vi vahokedume vabiedume dualeheda modeo, labihasu ame dam ahim lam ba bisi feà vab dam ahimit modem bak. Abo dat bak vabiedume na debe esu neàdemda modeo, dat meida ba vuli ame na dehe bak laba vi vabiedamda modeo, labihasu ame dam ahim lam bisi feà vabak lamti ulohona modem bak. Bisi feàda Alat Ahamo modem bak. Neham labe labihadaha bak. Im ahim nibe iho uba vahokedaha im lam Aho uba vi tau modi uho ame im lam ozodume ozobohudi fi tatom Ala Am am bak. Abo Aho ame na dehena laba modi usidume kilali soaedam bakti ulohona meedam Alat modem bak. 8Uho mahate ozodale. Dat bak vabiedume na debe esu neàdemda lamti dat meida ba vuli ame na dehe bak laba vi vabiedamda lamti labihasu ame dam ahim labe gi na soali àdam bak laba ozome gi ame im vàmtea labe meit aba aho ozoho bak mode. Labi meit aba aho ozoho bak mode. Labihadam bak. Ba ame im vàmtea lam faheme dat meida bisi feàda mode. Labi dat meida lam feà vabda mode. Laham bak lam ba modem biem bak. Ame dam ahim lam gi ame im vàmtea laba vi ozodam labe gi uloho bak. Ulohonàme ame dam ahim labe ibi iho meedaha bak gohali vamna ba vam di gi meit aba aho modehe bak laba vi ozome uloholi vadam bak. Labi im Apolosti laha labihaha bak. Kristus Aba Aho meedaha Im Neàna laba uho tu vuzehi meedam bohu meedam bake im ahim nibe gi ame im vàmtea laba vi ozome faheme ebe eho modem bak mode. Labi Apolos aba aho modem bak mode. Labihadam bak. Ba ame im vàmtea lam faheme dat meida bisi feàda meedamda mode. Labi dat meida feà vabda meedamda mode. Laham bak lam ba modem biem bak. Im ahim nim gi ame im vàmtea laba vi ozodam labe gi uloho bak. Ulohonàme iho lab meedaha bak gohali vamna ba vam di Alat gi ebe eho modehe bak laba vi ozome uloholi ame na lodam bak. Labi Apolos laha aba aho modehe bak laba vi ozome uloholi ame na lodam bak. Gi labihadam bak. 9Eho gi neham bak vi ozome uba labi vameadam bak. Im Alam na modem dam ahim am. Labi Alam utoho ozomom dam um am. Ame bak lam gi neham bak. Alat iba gagoho labe iho gi ahili ame Alam Im Neàna vàmtea lamota uba vou vameatedam bak. Labi Alat iba gagoho labe iho gi ahili ame Alam Im Neàna vou vameatedam bak lam gi mei num iho teohet vi tau mome neàdehena laba iho neha, “Im numat modem bak,” lahame labi gagom vaba gi, “Num deda labe am numat modem bak,” lahame gagom bakti uloho bak. 10Labiha labe um naeda gi Ala am bak. Dat num mom bak ozobohuda labe aho nasi bao iademe vou zisit ladume teudi neàdi num soabo mohoda lamti ulohona modeheda em am bak. Alat eba ozahit deeli im neà bak modi esuidàmu eho uba le ame Im Neàna lam ahamte alimeat iademe faasi vameadamda em am bak. Labi ba neo dam amomoi uba ba li dam num soabo vousai mome neàdem dam lamti ulohona modi uba ame Im Neàna labe aba zoho neo vi susume vahokedume dualedam bak. Lahamnàme ame dam amomoit uba ba li ame Im Neàna vi vahokedume dualedam dam labe ba git vahokedam bak labna zohàme ame dam labe gi fa dam ba num soabo vousai mome neàdedam dam labe ibi iho iademe vamdesu moadam bak lamti ulohona meedale. 11Dam num mom di bao vou zisit lahana lam gi vàmadehe bak. Im laha iho vou vameatedam im gi vàmtea bak. Ame im lam gi Yesus Kristusat meedaha im am bak. 12Uho neham bak nim laha vi ozomale. Ame bao zisit lahana laba dam totbahot num soabo vousai molo modem di nehame modem meot. Na teuna ahamo labahana emas modeo, perak modeo, ke modeo, labihasu vame num soabo vousam meot. Labi dam totbahot gi na teu feà vabna ahamo labaha vabna abo ut modeo, ut et modeo, iloho modeo, labihasu vame num soabo vousam meot. Labihadam bak. 13Lahana ame num soabo lam, “Na akatihasuhunat mohela?” laham bak lam ba diamut vuat usime fi hiludam di lam, “Alamom vabao? Alamoeo?” laham bak lam damat aame ozobohudem di am bak. Neham bak. Ebe eho amu Yesus Kristus Aba Aho meedaha im lam ahamte debut faaha bak labet dam amomoit ba vi susume labaha bohu vahokedam bak lam, “Git vahokedào? Iademe vahokedào?” laham bak lam Alat ba diamut Aho dam bake uloome aidume gagu fahelo modem di labe Aho fa ame dam laba nasi modi aame ozobohudi fa ahate fi zeam bitoi damat ozobohudem di am bak. Abo vuat usime fi hiludam labe ame num lam, “Na akatihasuhunat mohela?” laham bak modi tombalehe bak lamti ulohona modem di am bak. 14Alat ame dam labe ibi iho meedaha bak lam uloome ozolo modem di lam, “Iho iademe meia modi neàdem im vahokedào? Abo meia modi vizi labaha bohu vuusdam im vahokedào?” Laham bak uloome aimeam imbodemeam làhà ame dam labe iho lab vahokedaha bak laba gohali vamna Ala bake vam bak. 15Lahana Alat ame dam labe ibi iho meia im vahokedam bak lam, “Iho iademe meia modi neàdem im vahokedào? Abo meia modi vizi labaha bohu vuusdam im vahokedào?” Laham bak uloome aimeam imbo vabameam làhà ame dam labe ibi iho vahokedaha bak laba gohali vamna ba Ala bake vam vabak. Gi setem bak. Abo dat num momda labe aho na teu feà vabna vame num mome vuat beome fi hiluvai seti ame num laba vahehe nazoh ba vi atem biem bakti ulohona modem bak. Gi ame num labe am nazohti ihimo vuat beom bak. Lahana ame num deda lamota vekem bak. Ame bak lam gi neham bak. Dat ame Im Neàna lam aho git vahokedahemu Alat Aho ame bak gohali ame na lom malehenàme gi ame da lamota Aho soat vausu fa vei neàdehe bak lamti uloho bak. 16Um ozom vaba? Alat uba ozom di um abo Fihasi Ala Bake Vou Baedam Num Vàmteabu ozomom dam um am bak. Eho gi neham bak ozome uba labi gagoho bak. Ame Alam Num Vàmteabu lam Ala ehe bak. Labi um ahu laba laha Alam Aha Nutabe Neàna labe uba modi vizedume modealadaha bak. Labihaha bak. 17Um nasi ozomale. Ame Alam Num Vàmteabu laba gi Aba Aho ozohona lamota meedam bake mali fi haha numat modem bak. Labiha labe Aba Aho ozoho im lamota, “Uho Am damat meedale,” lahame uba mali fi haha bak. Labihàmu um Kristus bake tu vuzehi vahi meedam dam lam ame num ozomom dam um amemu meit uba li giomim vahokedume ubu uho vabademsu iademe meedam bak lam vàhàdemeam làhà Alat ame da laba laha modi beome vàhàdeda tame. 18Uhumo uba it vageiam bak nasi vaitole. Neham bak. Um dam totbaho labe nehi ozo, “Dam amomoit iba ozom di im abo im ozobohudem dam im am bak,” lahame ozom dam ehelemeam làhà nasi fa dam amomoit uba ozom di gi ahusobuna modemna ozom damalele. Labiham labe Alat uba ozom di, “Um abo bisi ozobohu aabo dam am bak,” lahame uba ozom bak. 19Eho gi neham bak ozome uba labi gagoho bak. Bak damat ihimo ozome ozobohudi daetbadam dam lam Alat neha, “Dam lam gi ahusobuda im ozobohu vab dam am bak,” lahame tozodam dam am bak. Meit Alat Vameadaha Im Toedahana laba im meida nehi toehe labe eho etei lab gagoho bak lam imbote. “Bak damat neha, ‘Im bisi im ozobohu dam im am bak,’ lahame ibi iho labi ozoho bak lam Alat modi fa vàhàdeme ibi iho ozoho bak fa vei setem bak. Abo dohot aba aho ozoho bak labet modi le na àsome modeha felikit belu ahamo fa it vàhàdeme aba aho ozoho bak fa vei setem bakti ulohote.” 20Labi meit Alat Vameadaha Im Toedahana laba im meida laha nehi toehe bak ehete. “Bak damat neha, ‘Im bisi im ozobohu dam im am bak,’ lahame labi ozodam dam labe ibi iho ozome meedam bak lam ba imbodem vabak. Gi ostame ozome meedam imot modem bak. Laham bak lam Alata ba biem vaba abo ozobohu bak.” Lahame labihasu toehe labe eho etei lab gagoho bak lam, “Bak damat ihimo ozome ozobohudi daetbadam dam lam Alat gi tozodam damat modem bak,” laham bak lam imbote. 21Labihàmu uba vuusu im vahokedamda labe ee abada lamota uho a bisi vousai, “Am abo feàte,” lahame a vou baedume fa neo dam totbaho labe iba vuusu im vahokedam dam labe im ee, “Mahate feà kaio,” lahame a tozome gagoidamule. Nehaha bak. Im uba vuusu im vahokedam dam nim Alat ahit um neàdedam bak laba ozome uba oudaha bak. 22Eho modeo, Apolos modeo, Petrus modeo, Alat ahit um neàdedam bak laba ozome im uba oudaha bak. Ba gi im dam làtela nimota Alat ozome uba oudaha vabak. Abo iho bak niba azi meedam im zi modeo, im oheme ahedehe bak nim modeo, im elom bak lam modeo, etei iba meedam im nimti ba diamut meedam im lamti modeo, labihasu ame im lam ahebu Alat ahit um neàdedam bak laba ozome modeme vahedahana zi am bak. Alat labi meedahana uho akati bisi gi dat vàmtea labe am ee vousai, “Am abo feàte,” lahame vou baedàla? 23Eho gi im lada lamota ozome uba neha, “Uba vuusu im vahokedamda labe ee abada lamota a bisi vousai, ‘Am abo feàte,’ lahame labi a vou baedamule,” lahame gagoho vabak. Em im meida nim laha nehi ozome uba labi gagoho bak. Kristus uba vuusdam labe um Am dam am bak. Labi Kristus lam Alat Aho gagu dam bake oluhuda Am am bak. Uho ame da laba vou baedam vaba?
ace_Latn